## El Consell adjudica d’emergència el servici de neteja de vials i accessos d’àrees industrials danyades per la riuada

*** L’objectiu és ajudar empreses i pimes facilitant l’accés als centres de treball per a reprendre l’activitat productiva
* S’han mobilitzat 25 brigades especialitzades, prop de 100 vehicles i més de 100 operaris que han iniciat treballs en 26 àrees industrials**

El Consell ha pres nota de l’adjudicació d’emergència del contracte del servici de neteja de vials i accessos en àrees industrials afectades per la riuada del 29 d’octubre per un import d’1,16 milions d’euros.

Després de les inundacions, el desenrotllament de l’activitat en els polígons industrials es va vore afectat i paralitzat, per la qual cosa resulta imprescindible i urgent la neteja immediata dels vials i l’alliberament d’obstacles i voluminosos que impedixen accedir a les empreses i a les naus situades en estos.

Per això, a través d’Ivace+i, adscrit a la Conselleria d’Innovació, Indústria, Comerç i Turisme, s’ha dut a terme esta contractació d’emergència amb l’objectiu d’ajudar les empreses i les pimes afectades facilitant-los un entorn i unes condicions propícies per a accedir als centres de treball, així com reprendre activitats per a accelerar la recuperació de l’economia.

Les tasques de neteja, amb les quals el Consell ajuda els municipis a recuperar les àrees industrials, es realitzen a través de diferents empreses que actuen en diverses zones geogràfiques de la província de València.

Els treballs, iniciats el 9 de novembre, estan centrats en la retirada de llot, estris, vehicles i voluminosos de les àrees industrials, així com en l’aigualeig i la neteja de carrers, avingudes i voreres. Totes les actuacions estan coordinades amb els ajuntaments afectats i amb el Consorci Provincial de Bombers.

**Àrees industrials**

Les actuacions s’han iniciat en 26 àrees industrials amb la mobilització de 25 brigades especialitzades, prop de 100 vehicles i més de 100 operaris. Així, després de finalitzar en el Polió, Sant Francesc i el Carrascal Est de Beniparrell, i la Lloma, el Pou i el Coscollar d’Aldaia, es treballa a Riba-roja de Túria (l’Oliveral), Albal (camí de la Marjal II, sector 2A, UE15 i UE18), Vereda Sud, Vereda Nord i el Carrascal Oest de Beniparrell i Catarroja (el Bony).

Les brigades especialitzades també estan actuant en l’àrea industrial de Massanassa, a Paiporta (la Mina, la Pascualeta i l’Estació), en el polígon industrial de Sedaví, a Algemesí (Cotes, el nucli, Copal i Pepe Miquel), a Quart de Poblet (sòl industrial A) i en la pedania del Forn d’Alcedo.

Pròximament, començaran a Picanya (Alqueria de Raga, Alqueria de Moret i Faitanar) i en el polígon de Benetússer. Així mateix, es preveu actuar en l’Hort de Calafre d’Albal i en el parc logístic, sector 12, sector 13, sector 14, Casanova i masia de Baló de Riba-roja de Túria. El termini d’execució estimat és de 30 dies, però podrà ampliar-se atenent els treballs necessaris en cada àrea industrial.

Fecha: 03/12/2024